ઈશ્વરે આપણને અસંખ્ય જાતનાં ફૂલોની બક્ષિસ આપી છે. એમાંય ગુલાબનું ફૂલ તો ઈશ્વરનું શ્રેષ્ઠ સર્જન છે એમ કહીએ તો કહી શકાય કે એ તો ફૂલોની દુનિયાનો રાજા છે. દેખાવમાં ગુલાબી, સુંગંધમાં શ્રેષ્ઠ અને તેના રૂપ અને સૌંદર્યથી લોકો એવા તો મોહિત થઈ જાય છે કે જ્યાં જ્યાં આ ફૂલનો ઉપયોગ કરવામાં આવે છે ત્યાં ત્યાં એ વસ્તુ કે વ્યક્તિની સુંદરતા વધી અદ્ભુત ભાવ ઊભો થઈ જાય છે અને એટલા જ ખાતર બહેનો પોતાના સૌંદર્યનો ભાવ ગુલાબના ફૂલને માથામાં કે અંબોડામાં ખોસીને તેની સરસ વેણીને ચોટલામાં પહેરી ઊભો કરી શકે છે. ભગવાનની તો આ પ્રિય ચીજ છે એટલે મંદિરમાં આપણે મઘમઘતાં ગુલાબો ચડાવતાં હોઈએ છીએ. સગાઈ કે લગ્નપ્રસંગે વરવધૂ ડોકમાં ગુલાબનો હાર પહેરી બીજા શણગાર સાથે ઓર વધારો કરતાં હોય છે, અને ઘણી વખત વરવધૂ ગુલાબના કે બીજાં ફૂલના હારની આપ-લેમાં લગ્નસંબધંની સાબિતી થઈ ગયાનું સ્વીકારાતું હોય છે.